অন্যদিকে, রবীন্দ্রনাথের কবিতা বা গানের বিষয়ে ক্ষিতিমোহনের মূল্যায়নভিত্তিক আলোচনাগুলিও যথেষ্ট উল্লেখযোগ্য। বিশেষত, আমরা জানি, প্রাচীন ভারতের সন্ত-সাধক ও বাউলদের বিষয়ে তাঁর ছিল এক বিশিষ্ট অভিনিবেশ ও সেইসব সাধকদের জীবনদর্শন বিষয়ে তাঁর জ্ঞানের পরিধি ছিল অপার। অন্য দিকে, বৈদিক শাস্ত্র ও শ্রুতি-স্মৃতি-সাহিত্য-ব্যাকরণ-অলঙ্কারশাস্ত্রে সুপণ্ডিত ক্ষিতিমোহন তাঁর এই মেধার আলোয় বিচার করতে চেয়েছেন রবীন্দ্রনাথের সাহিত্যকে। মহৎ সাহিত্য বিচারের ক্ষেত্রে গুণিজনরা নানান পথের পথিক হয়ে উঠতেই পারেন, নানা আলোয় দেখতে পারেন রবীন্দ্রনাথের সৃজনভাণ্ডারকে। তবে আচার্য ক্ষিতিমোহনের মেধা ও মনস্বিতাকে সম্পূর্ণ সম্মান জানিয়েও এই কথা বলা যায়, রবীন্দ্রনাথের কবিতা-গল্প-নাটক-গান-উপন্যাসের মধ্যে যে আনকোরা আধুনিকতার স্পর্শ ঐতিহাসিকভাবে সত্য হয়ে দেখা দিয়েছে তার সমস্তটাকেই বৈদিক বা বৈষ্ণবীয় দর্শন কিংবা লোকায়ত দর্শনের দিক দিয়ে ব্যাখ্যা করতে গেলে কোথাও একটা একপেশে ঝোঁক পড়ে। আধুনিক সাহিত্য-সমালোচনার তত্ত্ব বরং একজন স্রষ্টার মধ্যে সমস্ত ধরনের ভাবনার সমাহারকেই খুঁজে পেতে পছন্দ করে। রবীন্দ্রভাবনার স্তরে স্তরে এমন অনেক উপাদান রয়েছে যার সবটাই বিশেষ কোনও একটা দর্শনের অনুগত বলে ভেবে নিতে আমাদের আপত্তি থাকতে পারে। তবে তাঁর জীবনচর্যা ও জীবনবীক্ষার মধ্যে মূল সুর হিসেবে উপনিষদের দর্শনের একটা ভূমিকা ছিল এটা মেনে নিতে কোনও বিতর্ক নেই। একইভাবে দ্বন্দ্বহীনভাবে মেনে নেওয়া যায় তাঁর গ্রহিষ্ণু মন নানান সূত্র থেকে আহরণ করেছে ভাবনা ও প্রণোদনার সূত্র। সেইসব ভাবনা-অনুভাবনার অভিক্ষেপ ছড়িয়ে আছে তাঁর পরিব্যাপ্ত লেখালিখির ভিতর।